b'\n_START_ARTICLE_\nBad Aibling\n_START_PARAGRAPH_\nBad Aibling (Bairisk: Oabling) er en tysk by i Rosenheim landkrets i Bayern, 10\xc2\xa0km vest for byen Rosenheim og rundt 50\xc2\xa0km s\xc3\xb8r\xc3\xb8st for M\xc3\xbcnchen. Byen har ca. 18 000 (2007) innbyggere, og den er kjent for sine gytjebad.\n_START_SECTION_\nHistorie\n_START_PARAGRAPH_\nStedet hadde v\xc3\xa6rt bebodd av keltere siden rundt \xc3\xa5r 500 f.Kr. da bosetningen i \xc3\xa5r 15 f.Kr. ble overtatt av romerne._NEWLINE_I \xc3\xa5r 788 hadde Bad Aibling blitt karolingernes kongsg\xc3\xa5rd. Mellom \xc3\xa5r 1000 og 1200 var stedet forvaltningssenteret for bisped\xc3\xb8mmet Bambergs landeiendommer i Oberbayern. I \xc3\xa5r 1250 ble Bad Aibling overdratt til slekten Wittelsbach._NEWLINE_Mot slutten av tretti\xc3\xa5rskrigen, den 13. juni 1648, ble Bad Aibling inntatt av svenske tropper._NEWLINE_Under henholdsvis den spanske og den \xc3\xb8sterrikske arvef\xc3\xb8lgekrigen ble byen i 1704, 1705 og 1741\xe2\x80\x9345 besatt av \xc3\xb8sterrikske tropper._NEWLINE_Like etter andre verdenskrig ble den st\xc3\xb8rste krigsfangeleiren i S\xc3\xb8r-Tyskland opprettet i byens umiddelbare n\xc3\xa6rhet. Der satt det opptil 100 000 fanger internert samtidig.'